# Netflix

| Netflix |
| --- |
|  |
|  |
| Etablert | 2007 |
| Hovedkontor | Los Gatos |
| Land | USA  |
| Produkt(er) | Netflix recommender system strømming over-the-top |
| Grunnlegger(e) | Netflix, Inc.  |
| Styreleder | Ted Sarandos (2020) |
| Antall ansatte | 7100 (heltidsansatte, 2018) |
| Omsetning | 15,79 milliarder amerikanske dollar (2018) |
|  Nettsted  |  Offisielt nettsted (mul)
 |
|  |

Eksempel på DVD fra Netflix.
**Netflix** er en amerikansk tilbyder av medietjenester og har sitt hovedkontor i Los Gatos i California. Selskapet ble etablert av Reed Hastings og Marc Randolph i 1997. Netflix tilbyr et nettbasert bibliotek av filmer, serier og dokumentarer som betalende abonnenter kan strømme over internett og se på pc, nettbrett, mobiltelefon og smart-tv. Netflix tilbyr både eksterne og egne produksjoner.

Pr. april 2019 har Netflix over 148 millioner betalende abonnementer verden over, hvorav rundt 60 millioner er i USA. Inkludert gratis prøveabonnement er det totale tallet på abonnementer over 154 millioner. Netflix er tilgjengelig over nesten hele verden, med unntak av Fastlands-Kina, Syria, Nord-Korea og Krim (på grunn av amerikanske sanksjoner mot Russland). I Norge har tjenesten vært tilgjengelig siden 2012. I tillegg til hovedkontoret i USA, har selskapet også kontorer i Brasil, Japan, Nederland og Sør-Korea. Netflix er medlem av Motion Picture Association of America (MPAA).

Netflix' opprinnelige forretningsmodell besto av DVD-salg og utleie via post, men DVD-salget opphørte et års tid etter at selskapet ble etablert. I stedet konsentrerte Netflix seg på DVD-utleie og utvidet i 2007 til strømming over internett. I 2010 ekspanderte selskapet internasjonalt, og åpnet tjenesten for brukere i Canada, Latin-Amerika og Karibia. To år senere debuterte Netflix med innholdsproduksjon, med lanseringen av selskapets første egenproduksjon, dramaserien *Lilyhammer* (2012).

Siden 2012 har Netflix inntatt en mer aktiv rolle som produsent og distributør av filmer og tv-serier, inkludert egne produksjoner – *Netflix Originals* – gjennom sitt nettbaserte mediebibliotek. Vinteren 2016 var Netflix til stede i over 190 land, og ga ut 126 egenproduserte serier og filmer samme år. På grunn av en omfattende film- og serieproduksjon (egenproduksjon), samt kjøp av rettigheter og innkjøp av produksjoner skapt av andre selskaper, har Netflix pådratt seg en gjeld på flere millioner dollar. Høsten 2017 var gjelden på 21,9 milliarder dollar, og av dette var 6,5 milliarder langvarig gjeld, mens resten var langtids-obligasjoner. Høsten 2018 kunngjorde Netflix at de ville øke gjelden med ytterligere 2 milliarder dollar for å finansiere nytt innhold.

## Oppkjøp av Warner Bros. Discovery

Den 5. desember 2025 ble et bud fra Netflix på 82,7 milliarder dollar for Warner Bros. Discovery godtatt. Kjøpet innebar at Netflix overtar en av sine største konkurrenter; dermed får Netflix også rettighetene til blant annet *Game of Thrones* og *Harry Potter*-filmatiseringene.

## Historikk

### Fra DVD-utleie til strømming

Netflix startet med filmutleie for en relativt lav abonnementsavgift. Utleiefilmer ble sendt per post til medlemmene. Ved retur mottok man en ny film.

22. mai 2002 ble selskapet børsnotert for første gang, med 5 500 000 aksjer til 15 dollar per stykk under aksjekoden NFLX på Nasdaq-børsen. Ved børsnoteringen hadde Netflix 600 000 medlemmer. Ved utgangen av 2002 var medlemstallet 4,2 millioner. Sent i 2009 hadde selskapet 12,3 millioner medlemmer. I 2010 ble Netflix tilgjengelig på Apple iPad, iPhone og iPod Touch, Nintendo Wii og flere andre internett-tilkoblede enheter.

I 2007 introduserte Netflix nettstrømming. Dermed kunne medlemmer se filmer og TV-serier på internett uten nedlasting. Dette førte i neste steg til at Netflix i perioden 2008–2009 innledet samarbeid med produsenter av forbrukerelektronikk for å kunne streame også gjennom flere enheter enn PC. Dette inkluderte etterhvert Xbox 360, Blu-ray-spillere, TV-mottakerbokser, Apple Macintosh, PS3, Wii, Android, smart-TV og andre enheter. Linux er det mest utbredte operativsystemet som Netflix fortsatt ikke støtter. Det skyldes at Netflix på PC er basert på Microsofts Silverlight-teknologi med DRM og at dette finnes ikke på Linux. Uoffisiell programvare gjør Netflix likevel mulig på Linux, men krever noe datakunnskaper for å installere. Netflix ble lansert i Norge 17. oktober 2012.

Netflix hadde rundt 14 millioner DVD-tjeneste-abonnenter i tredje kvartal 2011. Påfølgende år økte antallet til over 25 millioner. Likevel kom over 90 prosent av 2012-overskuddet fra DVD-utleie. Dermed ble overgangen fra DVD til nettstrømming tøff for selskapet.

### Netflix Prize

Netflix lanserte i 2006 «Netflix Prize», en programmeringskonkurranse, hvor første person eller gruppe som kunne nå «visse mål for algoritmepresisjon i automatisk anbefaling av filmer, basert på egne og andre brukeres karaktergivning av filmer.»

Forenklet beskrives dette som at dersom mange personer i en aldersgruppe på et tidspunkt liker film A og B, men ikke C, er det også sannsynlig at en annen person med ca. samme alder også vil like film B hvis han liker A, men ikke C.

Slike algoritmer kalles på engelsk «collaborative filtering». Konkurransen, som hadde 1 million dollar i premie, bidro noe til å fremme forskningen på feltet.

Selskapet publiserte 100 millioner filmvurderinger fra anonymiserte medlemmer som hadde rangert filmer med 1 til 5 stjerner. I årene konkurransen pågikk, publiserte Netflix midlertidige resultatlister og ga deltakerne muligheten til å forbedre bidragene sine.

I 2009 delte Netflix ut premien på én million dollar til «BellKor's Pragmatic Chaos», et team av syv forskere fra fire forskjellige land. I kortere eller lengre perioder deltok tilsammen over 40 000 personer eller team fra 186 land.

## Referanser

## Eksterne lenker

* (mul) Offisielt nettsted

* (mul) Offisiell blogg

* (en) Offisiell nettbutikk

* (en) Netflix – kategori av bilder, video eller lyd på Commons
* Liste over filmer og serier på Netflix Norge Arkivert 2. juli 2015 hos Wayback Machine.